ทองรูดแรง2%หนีดอลล์แข็ง
ทองผวาดอลลาร์แข็ง ดิ่งลงกว่า 2% ก่อนดีดกลับ ทำให้ราคาในบ้านไม่เปลี่ยนแปลง
12 พ.ค. 2556

ทองผวาดอลลาร์แข็ง ดิ่งลงกว่า 2% ก่อนดีดกลับ ทำให้ราคาในบ้านไม่เปลี่ยนแปลง
ทองคำในตลาดฟิวเจอร์ โคเมกซ์ งวดส่งมอบในเดือน มิ.ย. ลดลง 32 เหรียญสหรัฐหรือ 2.18% มาอยู่ที่ 1,436.60 เหรียญสหรัฐต่อออนซ์ หลังค่าเงินเหรียญสหรัฐแข็งค่าขึ้นเมื่อเทียบกับค่าเงินเยน จนนักลงทุนแห่เทขายทอง ส่งผลให้ราคาทองคำอยู่ในระดับต่ำสุดในรอบ 2 สัปดาห์
ทั้งนี้ ตลอดทั้งสัปดาห์ที่ผ่านมา ราคาทองคำในตลาดโลกปรับลดลงแล้วประมาณ 2.5% ขณะที่บรรดากองทุนอีทีเอฟ ซึ่งมีทองคำหนุนอยู่มีปริมาณเงินไหลออกอย่างต่อเนื่อง จึงจำเป็นต้องขายทองออกมามาก
ด้านรอยเตอร์สรายงานว่า นับเป็นวันที่สองติดต่อกันที่ราคาทองคำปรับลดลงต่อเนื่อง โดยคราวนี้เกิดขึ้นหลังจากที่ค่าเงินเยนปรับตัวอ่อนแรงที่สุดในรอบ 4 ปีครึ่ง เมื่อเทียบกับเงินเหรียญสหรัฐ 
มิเกล เปเรซ-ซานตาลา รองประธานบัลเลียนโวล์ท บริษัทผู้ค้าในตลาดทองคำและเงินชั้นนำให้เหตุผลว่า สาเหตุทำให้ราคาทองคำลดต่ำคราวนี้ เป็นผลจากค่าเงินเหรียญสหรัฐที่แข็งขึ้น โดยส่วนหนึ่งเพราะเงินเยนอ่อนแรงและอีกส่วนหนึ่งเป็นผลจากตัวเลขผลผลิตภาคอุตสาหกรรมที่มีแนวโน้มเติบโต รวมถึงการว่างงานที่ลดลง
ขณะที่ คาร์ลอส ซานเชส ผู้อำนวยการด้านตลาดโภคภัณฑ์และการบริหารจัดการสินทรัพย์จากซีพีเอ็ม กรุ๊ป กล่าวว่า การที่ราคาทองคำอยู่ในระดับต่ำกว่า 1,450 เหรียญสหรัฐ ทำให้ทองคำไม่น่าดึงดูดสำหรับนักลงทุนอีกต่อไป 
ด้านนักวิเคราะห์ส่วนหนึ่ง กล่าวว่า การที่ทองคำไม่สามารถทำราคาให้เหนือ 1,240 เหรียญสหรัฐ ในช่วง 2 สัปดาห์ที่ผ่านมา สะท้อนให้เห็นว่าความเชื่อมั่นในทองคำยังคงอยู่ในระดับต่ำ หลังจากที่ราคาเคยร่วงแรงเหลือ 1,321.35 เหรียญสหรัฐ เมื่อวันที่ 16 เม.ย.ที่ผ่านมา
ทางด้านสมาคมค้าทองคำ ประกาศราคาในวันที่ 11 พ.ค.ที่ผ่านมา ไม่เปลี่ยนแปลงจากวันก่อนหน้า โดยทองคำแท่งรับซื้อที่ 20,350 บาท และขายออกที่ 20,450 บาท สหรับทองรูปพรรณรับซื้อ 20,056.68 บาท และขายออก 20,850 บาท 
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ส กล่าวว่า เหตุผลที่ราคาประกาศของสมาคมฯ คงที่จากวันก่อนหน้า เนื่องจากกำหนดตามราคาทองล่วงหน้าที่ดีดกลับขึ้นมาอยู่ที่ประมาณ 1,450 เหรียญสหรัฐ หลังจากที่รูดลงไปแรงเกือบ 40 เหรียญสหรัฐ สำหรับแนวโน้มราคาคาดว่าจะแกว่งในกรอบ 1,440-1,480 เหรียญสหรัฐ